《云岩》
宋代·冯时行

枞阳之阳羌庐峰，千岩万壑云蒙蒙。
仙人往往游其中，安期羡门乔与松。
天或使之为扃封，咫尺象外不可通。
我昔杖履秋将穷，洞宫萧森还遽匆。
至今魂梦江南东，闻君斸石苍崖穹。
下燕众客幽襟同，君真庶几羌俗翁。
作诗疾驱勤仆僮，斩薙荟蔚烦祝融。
木章竹个群巅空，要使恢廓无蔽蒙。
指麾八极呼云风，坐与九江争俊雄。
当有骑鹤来遐冲，与君论道如崆峒。
去之勿疑求大功，慎勿顾此杉楠枫。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。